CELEX: 32013D0805
Language: lv
Date: 2013-12-17 00:00:00
Title: 2013/805/ES: Padomes Īstenošanas lēmums ( 2013. gada 17. decembris ), ar ko Polijas Republikai atļauj ieviest pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu

28.12.2013   
            
            
               LV
            
            
               Eiropas Savienības Oficiālais Vēstnesis
            
            
               L 353/51
            
         
      PADOMES ĪSTENOŠANAS LĒMUMS
   
   (2013. gada 17. decembris),
   ar ko Polijas Republikai atļauj ieviest pasākumus, atkāpjoties no 26. panta 1. punkta a) apakšpunkta un 168. panta Direktīvā 2006/112/EK par kopējo pievienotās vērtības nodokļa sistēmu
   (2013/805/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu (1) un jo īpaši tās 395. panta 1. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Vēstulē, kas Komisijā reģistrēta 2013. gada 18. jūnijā, Polijas Republika lūdza atļauju ieviest īpašus pasākumus attiecībā uz noteiktiem mehāniskajiem autotransporta līdzekļiem un ar tiem saistītiem izdevumiem, atkāpjoties no Direktīvas 2006/112/EK26. panta 1. punkta a) apakšpunkta un 168. panta (“pasākumi”).
            
         
               (2)
            
            
               Saskaņā ar Direktīvas 2006/112/EK 395. panta 2. punkta otro daļu Komisija 2013. gada 10. oktobra vēstulē pārsūtīja lūgtās atkāpes pārējām dalībvalstīm. Komisija ar 2013. gada 14. oktobra vēstuli paziņoja Polijas Republikai, ka tās rīcībā ir visa informācija, kas vajadzīga pieprasījuma izvērtēšanai.
            
         
               (3)
            
            
               Direktīvas 2006/112/EK 168. pantā noteiktas nodokļa maksātāja tiesības atskaitīt pievienotās vērtības nodokli (PVN), kas maksājams par precēm un pakalpojumiem, ko viņš saņēmis izmantošanai ar nodokli apliekamos darījumos. Minētās direktīvas 26. panta 1. punkta a) apakšpunktā ietverta prasība uzskaitīt PVN, ja saimnieciskās darbības aktīvus izmanto privātām nodokļa maksātāja vai viņa personāla vajadzībām vai plašākā nozīmē – ar viņa saimniecisko darbību nesaistītām vajadzībām.
            
         
               (4)
            
            
               Polijas Republikas pieprasītais pasākums ir atkāpe no šiem noteikumiem, jo ar tiem ierobežo tiesības atskaitīt PVN attiecībā uz izdevumiem, kas saistīti ar noteiktu mehānisko transportlīdzekļu iegādi, īri, nomu vai izpirkumnomu, un atbrīvotu nodokļa maksātāju no PVN uzskaites par tādu transportlīdzekļu izmantošanu ar saimniecisko darbību nesaistītām vajadzībām, uz kuriem attiecas ierobežojumi.
            
         
               (5)
            
            
               Ir sarežģīti precīzi nodalīt mehānisko transportlīdzekļu izmantošanu ar saimniecisko darbību nesaistītām vajadzībām, un pat tad, ja tas ir iespējams, attiecīgā metode bieži vien ir apgrūtinoša. Atbilstīgi pieprasītajiem pasākumiem PVN apmērs, ko ir tiesības atskaitīt saistībā ar izdevumiem attiecībā uz mehāniskajiem transportlīdzekļiem, kurus izmanto ne tikai saimnieciskajai darbībai, ņemot vērā dažus izņēmumus, būtu jānosaka kā fiksēta procentu likme. Pamatojoties uz pašlaik pieejamo informāciju, Polijas Republika uzskata 50 % likmi par pamatotu. Lai novērstu nodokļa dubultu uzlikšanu, vienlaikus būtu jāaptur prasība veikt PVN uzskaiti attiecībā uz mehāniskā transportlīdzekļa izmantošanu ar saimniecisko darbību nesaistītām vajadzībām, ja uz to attiecas minētais ierobežojums. Šos pasākumus varētu pamatot ar nepieciešamību vienkāršot PVN iekasēšanas procedūru un novērst izvairīšanos no nodokļa maksāšanas ar nepareizu uzskaiti un viltotu nodokļu deklarāciju.
            
         
               (6)
            
            
               Atskaitīšanas tiesību ierobežojums saskaņā ar pasākumiem būtu jāpiemēro PVN, kas maksājams par noteiktu mehānisko autotransporta līdzekļu pirkumiem, iegādi Kopienas iekšienē, importēšanu, nomu vai izpirkumnomu un ar to saistītiem izdevumiem, tai skaitā degvielas iegādi.
            
         
               (7)
            
            
               Daži mehānisko transportlīdzekļu veidi būtu izslēdzami no pasākumu darbības jomas, jo, ņemot vērā to specifiku vai saimnieciskās darbības veidu, kurā tos izmanto, minēto transportlīdzekļu izmantojums ar saimniecisko darbību nesaistītām vajadzībām ir uzskatāms par nenozīmīgu. Tādēļ pasākumi nebūtu jāattiecina uz transportlīdzekļiem ar vairāk nekā deviņām sēdvietām (ieskaitot vadītāja vietu) vai transportlīdzekļiem, kuru maksimālā kopējā masa pārsniedz 3 500 kilogramus. Turklāt atskaitīšanas tiesību ierobežojums neattiecas uz PVN, ko maksā par jebkuriem izdevumiem, kas pilnībā attiecas uz nodokļa maksātāja saimniecisko darbību.
            
         
               (8)
            
            
               Šo atkāpes pasākumu darbības termiņš būtu jāierobežo, lai ļautu novērtēt to efektivitāti un procentuālās likmes piemērotību, jo ierosinātā procentuālā likme pamatojas uz sākotnēju izpēti saistībā ar izmantošanu saimnieciskajai darbībai.
            
         
               (9)
            
            
               Ja Polijas Republika uzskata, ka ir nepieciešams turpmāks pasākumu pagarinājums pēc 2016. gada, tai kopā ar pagarinājuma pieprasījumu ne vēlāk kā 2016. gada 1. aprīlī būtu jāiesniedz Komisijai ziņojums par attiecīgo pasākumu piemērošanu, ietverot piemērotā procentuālās daļas ierobežojuma pārskatu.
            
         
               (10)
            
            
               Komisija 2004. gada 29. oktobrī pieņēma priekšlikumu Padomes Direktīvai, ar ko groza Padomes Direktīvu 77/388/EEK (2), tagad Direktīva 2006/112/EK, kurā cita starpā ir saskaņotas to izdevumu kategorijas, kuriem var piemērot atskaitīšanas tiesību izņēmumus. Saskaņā ar minēto priekšlikumu atskaitīšanas tiesību izņēmumus varētu piemērot mehāniskajiem autotransporta līdzekļiem. Šajā lēmumā paredzētajiem atkāpes pasākumiem būtu jāzaudē spēks dienā, kad stājas spēkā šāda direktīva ar grozījumiem, ja minētā diena ir agrāk par šī lēmuma beigu termiņu.
            
         
               (11)
            
            
               Atkāpei būs tikai nenozīmīga ietekme uz galapatēriņa posmā iekasēto kopējo nodokļa apmēru, un tai nebūs negatīvas ietekmes uz Savienības pašu resursiem, ko veido iekasētais PVN,
            
         IR PIEŅĒMUSI ŠO LĒMUMU.
   1. pants
   1.   Atkāpjoties no Direktīvas 2006/112/EK 168. panta, ar šo Polijas Republikai atļauj ierobežot tiesības atskaitīt PVN, kas maksājams par mehānisko autotransporta līdzekļu pirkšanu, iegādi Kopienas teritorijā, importu, nomu vai izpirkumnomu, kā arī atskaitīt PVN par izdevumiem, kas saistīti ar šiem transportlīdzekļiem, ja transportlīdzeklis tiek izmantots ne tikai saimnieciskajai darbībai, tā, ka minētās tiesības veido 50 %.
   2.   Šā panta 1. punktā norādītais 50 % ierobežojums neattiecas uz mehāniskajiem transportlīdzekļiem, kuru maksimālā kopējā masa pārsniedz 3 500 kilogramus, vai mehāniskajiem transportlīdzekļiem ar vairāk nekā deviņām sēdvietām, ieskaitot vadītāja vietu.
   3.   Šā panta 1. punktā norādītais 50 % ierobežojums neattiecas uz PVN, ko maksā par jebkuriem izdevumiem, kas pilnībā attiecas uz nodokļa maksātāja saimniecisko darbību.
   2. pants
   Atkāpjoties no Direktīvas 2006/112/EK 26. panta 1. punkta a) apakšpunkta, Polijas Republikai atļauj neuzskatīt par pakalpojumu sniegšanu par atlīdzību to, ka nodokļa maksātājs savām vai sava personāla privātajām vajadzībām vai, plašākā nozīmē, citiem mērķiem nekā savai saimnieciskajai darbībai izmanto transportlīdzekli, uz kuru attiecas šā lēmuma 1. pantā minētais 50 % ierobežojums.
   3. pants
   1.   Šis lēmums stājas spēkā tā paziņošanas dienā.
   Šo lēmumu piemēro no 2014. gada 1. janvāra. Tā darbības termiņš beidzas 2016. gada 31. decembrī vai dienā, kad stājas spēkā Savienības noteikumi, ar ko nosaka tos izdevumus saistībā ar mehāniskajiem autotransporta līdzekļiem, uz kuriem neattiecas PVN pilnas atskaitīšanas tiesības, ja tas ir agrāks.
   2.   Ja tiek pieprasīts šajā lēmumā paredzēto pasākumu pagarinājums, pieprasījums jāiesniedz Komisijai līdz 2016. gada 1. aprīlim. Kopā ar šādu pieprasījumu iesniedz ziņojumu, ieskaitot pārskatu par procentuālās daļas ierobežojumu, ko piemēro tiesībām atskaitīt PVN, pamatojoties uz šo lēmumu.
   4. pants
   Šis lēmums ir adresēts Polijas Republikai.
   
      Briselē, 2013. gada 17. decembrī
      
         
            Padomes vārdā –
         
            priekšsēdētājs
         
         L. LINKEVIČIUS
         
      
   
   
      (1)  OV L 347, 11.12.2006., 1. lpp.
   
      (2)  Padomes Sestā direktīva 77/388/EEK (1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem — Kopēja pievienotās vērtības nodokļu sistēma: vienota aprēķinu bāze (OV L 145, 13.6.1977., 1. lpp.).